Jien ili konvint li f'dan il-pajjiż dwar reliġjon u politika ma nafux nitkellmu b'mod razzjonali. Id-diskussjonijiet jinbidlu f'battalji; l-argumenti f'gwerillja; il-fehmiet f'trunċieri. Il-kliem isiru bħal balal li nisparaw fuq xulxin. U meta s-suġġett ikun barbuljata ta' politika u reliġjon, ħoll xagħrek u ġib iż-żejt! Fil-parti ta' Ġuda Din il-ġimgħa, il-Pastor tar-'River of Love Christian Fellowship', ir-Rev. Gordon Manchè, għoġbu jżid id-doża reliġjuża mal-kwestjoni tal-abbozz ta' liġi dwar l-unjonijiet ċivili tal- gays (li tinkludi l-possibbiltà tal-adozzjoni tat-tfal). B'hekk issa, mal-versjoni 'kattolika' tal-kundanna tal-abbozz, għandna wkoll il-versjoni 'evanġelika'. Ma nistagħġibx jekk ma' dawn tiżdied xi versjoni oħra minn nies tal-istess pezza. Li hemm speċjali f'dak li jgħid ir-Rev. Manchè hu l-kulur li jagħti lil kliemu. Ftit tal-jiem ilu, ngħidu aħna, qal lil xi ġurnalisti li "waqt li tkun qed tbus is-salib fil-ġurament tal-ħatra, il-President il-ġdid m'għandhiex tinsa lil Kristu ġurnata jew ġimgħa wara u titradixxi l-istess salib". Skont hu, meta l-President il-ġdid iġġib fis-seħħ dan l-abbozz ta' liġi tkun qed tagħmel bħal "Ġuda l-Iskarjota, li bies lil Kristu u mbagħad biegħ lil Kristu". Mhijiex interessanti din il-biċċa ta' Marie-Louise fil-parti ta' Ġuda? Hija kważi kważi divertenti. Anki jekk wieħed jissusspetta li r-Rev. Manchè ma qalhiex biċ-ċajt. Ċertament, l-użu ta' din ix-xena min-naħa tar-Rev. Manchè hija serja ħafna. Biex ma ngħidx anki traġika. Superfiċjalità u ħsara It-traġedja tiġi mill-konfużjoni li din ix-xena tkompli toħloq fil-kwestjoni kollha. Li xi ħadd isostni li l-aċċettazzjoni tal-unjonijiet ċivili gay u l-addozzjoni minnhom tat-tfal hija att ta' tradiment kontra Kristu tippreżumi bagoll interpretattiv li r-Rev. Manchè qajla qatt ifisser. Infatti, argumenti bħal dawn, li jappellaw għas-sentiment (reliġjuż) aktar milli għall-intellett, għandhom ħabta kif jitfgħu taħt it-tapit kull diskors imqar ftit intelliġenti li jista' jiċċara l-kwestjoni. Jien hawnhekk lanqas biss nażżarda nipprova nibda nagħmel diskors bħal dan. Għax, jekk forsi ma jasalx li jgħid li bgħet lil Kristu, ma jridx wisq ir-Rev. Manchè jakkużani li għall-anqas xtrajt lil Ġuda! Ħaġa waħda nista' ngħid: li, minkejja l-intenzjonijiet tajba kollha tagħhom, il-messaġġ li qed jibqa' jixxandar b'interventi u stqarrijiet bħal dawn tar-Rev. Manchè u oħrajn bħalu ma hu qed jagħmel xejn għajr ikompli jħaffer il-qabar tal-istituzzjonijiet insara f'dan il-pajjiż. Interventi u stqarrijiet bħal dawn huma hekk soċjoloġikament u antropoloġikament superfiċjali li lanqas biss jintebħu bil-ħsara li qed jagħmlu lil dawk stess li jagħmluhom. Diskors ta' mibegħda Għalxejn nies bħar-Rev. Manchè u oħrajn bħalu jibqgħu jsostnu li m'għandhom xejn kontra l- gays jew kontra l-koppji gay . Id-diskors li jagħmlu f'dan ir-rigward sempliċiment jammonta għal xejn anqas minn oppożizzjoni kontrihom u kontra d-drittijiet ċivili tagħhom. Hu diskors li profondament jonqos mir-rispett dovut. Fuq kollox, hu diskors li, kumplessivament, isaħħaħ jew joħloq klima ta' suspett u avversità kontra l- gays u jagħmilha aktar diffiċli li jgħixu ħajja dinjituża u kuntenta. Dan hu deplorevoli, anki mill- punto di vista tal-morali nisranija. Ix-xbieha: 'Judas kiss', Robert Recker (2007) - www.robert-recker.de
Gays, Ġuda u taħwid ieħor